b'\n_START_ARTICLE_\nKDE Software Compilation 4\n_START_SECTION_\nOpis\n_START_PARAGRAPH_\nUporaba nove izdaje programskega ogrodja Qt 4 je znatno pospe\xc5\xa1ila hitrost delovanja namizja KDE 4 v primerjavi z 3. generacijo, programske knji\xc5\xbenice KDE so preurejene in o\xc4\x8di\xc5\xa1\xc4\x8dene. KDE je zgrajen na osnovi knji\xc5\xbenic, ki omogo\xc4\x8dajo preprost dostop do virov na omre\xc5\xbeju, z uporabo tehnologije KIO, ter napredne grafi\xc4\x8dne zmo\xc5\xbenosti. Ogrodje Phonon prina\xc5\xa1a vsem programom v KDE podporo za ve\xc4\x8dpredstavnost, ki ni odvisna od platforme. Solid je ogrodje za integracijo s strojno opremo, ki poenostavlja rokovanje z napravami (npr. USB klju\xc4\x8d) in prina\xc5\xa1a orodja za bolj\xc5\xa1e upravljanje s porabo energije. Kross je orodje, ki omogo\xc4\x8da uporabo ve\xc4\x8d programskih jezikov za izdelavo enega programa. KDE 4 za gradnjo uporablja Cmake, ki je v nasprotju s sistemom GNU Autotools na voljo tudi za Windows. Cmake je dramati\xc4\x8dno olaj\xc5\xa1al proces gradnje, ki ga je prej obvladovala le pe\xc5\xa1\xc4\x8dica razvijalcev. Cmake se je izkazal tudi za zelo hitro re\xc5\xa1itev, saj se knji\xc5\xbenice KDElibs prevedejo 40\xc2\xa0% hitreje kot v razli\xc4\x8dicah KDE3. Za razvijalce to pomeni predvsem la\xc5\xbeje usklajevanje in prilagajanje aplikacij razli\xc4\x8dnim operacijskim sistemom, saj lahko KDE-programe (ne pa tudi namizja) uporabljamo na novih platformah, po zaslugi knji\xc5\xbenic Qt, ki so na voljo tudi za Mac OS X in Windows._NEWLINE_Najbolj opazna sprememba za uporabnike so nove ikone, poenotena tema uporabni\xc5\xa1kega vmesnika in zvo\xc4\x8dni efekti, ki nastajajo pod okriljem projekta Oxygen. Ikone imajo bolj foto-realisti\xc4\x8den videz, so veliko bolj barvno nevtralne in upo\xc5\xa1tevajo smernice projekta freedesktop.org, kar omogo\xc4\x8da \xc5\xa1iroko uporabo v raznih tipih aplikacij. KDE je pridobil tudi novega upravljalnika datotek Dolphin. Nekdanji privzeti upravljalnik datotek Konqueror pa ohranja le nalogo spletnega brskalnika. Okular je univerzalni pregledovalnik datotek, ki nadome\xc5\xa1\xc4\x8da KPDF, KGhostView in KDVI. Okular omogo\xc4\x8da ogled in dodajanje opomb k ve\xc4\x8dini najbolj raz\xc5\xa1irjenih vrst besednih dokumentov (ODF, DOC, PDF, ...) in grafike (SVG, PS, JPG, PNG, ...) in je le eden izmed novih programov, ki so bili razviti z mislijo na uporabnost. Ve\xc4\x8dina dodatnih programov, kot Amarok, K3B, Digikam in Gwenview je bilo prepisanih v Qt 4 in mo\xc4\x8dno izbolj\xc5\xa1anih, vendar ne bodo iz\xc5\xa1li skupaj s prvo izdajo, ker niso ve\xc4\x8d omejeni na razvojni ciklus KDEja._NEWLINE_Decibel je komunikacijska re\xc5\xa1itev, ki omogo\xc4\x8da preprosto prikazovanje klepetov znotraj drugih programov. Od razli\xc4\x8dice KDE 4.2 jo bo v celoti uporabljal odjemalec neposrednih sporo\xc4\x8dil Kopete. Akonadi je nov upravljalnik osebnih informacij, ki bo vklju\xc4\x8den v poznej\xc5\xa1e razli\xc4\x8dice KDE 4. Akonadi zdru\xc5\xbeuje prej lo\xc4\x8dene komponente, v zelo prilagodljiv sistem, ki ima v nasprotju s prej\xc5\xa1njimi razli\xc4\x8dicami komponent upravljalnika enoten sistem hranjenja informacij._NEWLINE_Strigi je privzet namizni iskalnik. Izbran je bil zaradi hitrega delovanja in malo odvisnosti. Skupaj z drugim programjem, kot je Soprano, ogrodje za shranjevanje informacij v skladi\xc5\xa1\xc4\x8da RDF in NEPOMUK, prina\xc5\xa1a zametke semanti\xc4\x8dnega namizja. NEPOMUK uporabnikom omogo\xc4\x8da, da dokumente razvr\xc5\xa1\xc4\x8dajo z oznakami, Strigi ustvari iskalne indekse, ki jih shranjuje Soprano.\n_START_SECTION_\nObdobje razvojnih izdaj\n_START_PARAGRAPH_\n2. aprila so razvijalci zamrznili vejo\xc2\xa0\xc2\xbbtrunk\xc2\xab\xc2\xa0v podsistemu, kar pomeni da jo lahko spreminjajo le razvijalci jedra. Od tega datuma naprej se zgradba knji\xc5\xbeic ne spreminja. Mesec dni pozneje je sledila delna zamrznitev API. KDE 4.0 Alpha 1 je iz\xc5\xa1el 11. maja 2007 in je prinesel veliko novosti v osnovne knji\xc5\xbenice KDE ter vnesel nove tehnologije v aplikacije in namizje samo. V prvo nestabilno izdajo je bila vklju\xc4\x8dena izbolj\xc5\xa1ana platforma za strojno opremo Solid, in ve\xc4\x8dpredstavnostna platforma Phonon. Predstavljeni so bili tudi novi programi (upravljalnik datotek Dolphin, pregledovalnik dokumentov Okular)._NEWLINE_KDE 4.0 Alpha 2 je iz\xc5\xa1el 4. julija 2007. Cilj izdaje je bil izbolj\xc5\xa1anje funkcionalnosti Plasme in stabilizacija okolja KDE._NEWLINE_24. julija 2007 so skrbniki skladi\xc5\xa1\xc4\x8d SVN zamrznili knji\xc5\xbenice jedra, kar pomeni da se funkcije ne smejo ve\xc4\x8d preimenovati. 20. avgusta je sledila zamrznitev sistemskih sporo\xc4\x8dil ter konec nate\xc4\x8daja za izbiro ozadij. Prva pol stabilna izdaja je iz\xc5\xa1la 2. avgusta 2007. Glavni poudarek je na predpomnenju ikon - hitrej\xc5\xa1e delovanje, izbolj\xc5\xa1avami v KDE PIM, dodatnimi grafi\xc4\x8dnimi u\xc4\x8dinki za KWin ter bolj\xc5\xa1im med procesnim sodelovanjem. KDE 4.0 Beta 2 je iz\xc5\xa1el 6. septembra 2007 z nadgrajeno podporo sistemoma BSD in Solaris. Izdaja je vklju\xc4\x8dila grafi\xc4\x8dno knji\xc5\xbenico Blitz \xe2\x80\x93 omogo\xc4\x8da zmogljive grafi\xc4\x8dne trike, kot animacija vektorskih ikon ali risanje kemi\xc4\x8dnih vezi \xe2\x80\x94 in KRDC, ki je nastajal v okviru Google Summer of Code 2007. V Plasmo je vklju\xc4\x8dena podpora za glasbeni predvajalnik Amarok, natan\xc4\x8dneje nadziranje predvajanja neposredno z namizja. Poleg tega je v KOffice 2 vklju\xc4\x8deno \xc5\xa1e ve\xc4\x8d drobtin, kot je me\xc5\xa1anje barvnih prelivov, pisanje notnega zapisa znotraj besedil, ..._NEWLINE_KDE 4.0 Beta 3 je iz\xc5\xa1el 16. oktobra 2007. Glavni poudarki te izdaje so na stabilizaciji knji\xc5\xbenic za izdajo razvijalske platforme KDE. V Plasmo je bil vklju\xc4\x8den brskalnik namiznih gradnikov. Odlo\xc4\x8deno je bilo, da bo Akonadi iz\xc5\xa1el skupaj z KDE 4.2 ali kasneje. V zbirki izobra\xc5\xbeevalnih programov je mnogo izbolj\xc5\xa1av predvsem v virtualnem atlasu Marble, v Parley (prej znan kot KVoctrain) je dodana galerija slik in odpravljenih mnogo napak. Dokon\xc4\x8dan je interaktivni fizi\xc4\x8dni simulator Step. KDE 4 Beta 4 je iz\xc5\xa1el 30. oktobra 2007. Izpolnjena je bila ve\xc4\x8dina ciljev obdobja pol stabilnih izdaj, ki so pogoj za pripravo kandidata za izdajo. Odpravljenih je bilo veliko hro\xc5\xa1\xc4\x8dev, dodano nekaj izbolj\xc5\xa1av za Plasmo, hkrati je iz\xc5\xa1el tudi prvi kandidat za razvijalsko platformo KDE._NEWLINE_KDE 4.0 RC-1 je iz\xc5\xa1el 20. novembra 2007. Odpravljeni so \xc5\xa1tevilni hro\xc5\xa1\xc4\x8di, v Plasmo je dodana podpora gradnikom SuperKaramba, ikonam ter premikanju gradnikov iz namizja na pult. Ob objavi je bil zaznan velik promet na strani \xc5\xbeive zgo\xc5\xa1\xc4\x8denke KDE Four Live. Nekaj dni pred izdajo je razvijalec Riccardo Iaconelli na svojem blogu objavil zmagovalne slike nate\xc4\x8daja za izbor privzetih ozadij._NEWLINE_KDE 4.0 RC-2 je iz\xc5\xa1el 11. decembra 2007. Izdaja je zelo pridobila na stabilnosti in hitrosti. So\xc4\x8dasno z izidom je iz\xc5\xa1el \xc5\xa1esti kandidat za izdajo pisarni\xc5\xa1ke zbirke KOffice 2, objavljena je bila tudi novica, da bojo nov meni Raptor, mo\xc5\xbenosti za nastavljanje pulta in namizja Plasma na voljo v naslednji glavni izdaji KDE 4.1. Sledilo je razhro\xc5\xa1\xc4\x8devanje in dokon\xc4\x8dno oblikovanje videza._NEWLINE_V decembru 2007 je \xc5\xa1vedsko podjetje Trolltech \xc5\xbee uporabilo Phonon, kot ve\xc4\x8dpredstavnostno re\xc5\xa1itev za Qt, projektu KDE pa prispevala razli\xc4\x8dice za Mac OS X in Windows pod dovoljenjem LGPL.\n_START_SECTION_\nStabilna razli\xc4\x8dica 4.0.0\n_START_PARAGRAPH_\nPrva stabilna razli\xc4\x8dica 4.0.0 je iz\xc5\xa1la 11. januarja 2008. Plasma je nova namizna lupina v KDE in prina\xc5\xa1a nova orodja za zagon programov, za predstavitev glavnega uporabni\xc5\xa1kega vmesnika in omogo\xc4\x8da nove na\xc4\x8dine uporabe namizja. Nov pogled, imenovan armaturna plo\xc5\xa1\xc4\x8da (Ctrl+F12), nadome\xc5\xa1\xc4\x8da staro funkcijo\xc2\xa0\xc2\xbbPrika\xc5\xbei namizje\xc2\xab. Prikaz armaturne plo\xc5\xa1\xc4\x8de skrije vsa okna in v ospredje postavi gradnike. Na voljo so plazmoidi za pisanje notic, branje virov RSS, spremljanje vremenske napovedi, ... KRunner (Alt+F2) omogo\xc4\x8da hiter zagon programov, spremljanje aktivnih procesov in preprosto ra\xc4\x8dunanje. Med tipkanjem se prikazujejo rezultati, ki se ujemajo z vneseno pozvedbo. Do zaznamkov je mo\xc4\x8d dostopati z bli\xc5\xbenjicami. Z uporabo\xc2\xa0\xc2\xbbgg:kde 4.0\xc2\xab\xc2\xa0lahko s pomo\xc4\x8djo Googla najdemo uradno spletno stran namizja KDE, \xc4\x8de vnesemo\xc2\xa0\xc2\xbbwp:kde\xc2\xab, pa se odpre \xc4\x8dlanek o KDE na Wikipediji._NEWLINE_Pult vsebuje meni, opravilno vrstico, pozivnik, sistemsko vrstico, uro in druge gradnike. Opravilna vrstica lahko prikazuje sli\xc4\x8dice oken, ki so trenutno skriti. Sli\xc4\x8dice odra\xc5\xbeajo dejansko vsebino oken, tudi ko se le ta spreminja. Pozivnik je namenjen preklapljanju med delovnimi okolji, ki se imenujejo tudi\xc2\xa0\xc2\xbbvirtualna namizja\xc2\xab._NEWLINE_KickOff je novi privzeti zaganjalnik programov, ki ponuja preprost dostop do name\xc5\xa1\xc4\x8denih programov, nazadnje uporabljenih datotek, odjavo. Razdeljen je na 5 zavihkov (Priljubljeno \xe2\x80\x94 tu se nahajajo pogosto uporabljeni programi ali dokumenti, Programi \xe2\x80\x94 ta zavihek prikazuje seznam programov po kategorijah, Ra\xc4\x8dunalnik \xe2\x80\x94 prek tega zavihka je omogo\xc4\x8den dostop pomembnih mest, Nazadnje uporabljeno, Zapusti \xe2\x80\x94 v tem zavihku se nahajajo gumbi za izklop ra\xc4\x8dunalnika, ponovni zagon, odjavo, prehod med uporabniki ali zaklep zaslona)._NEWLINE_KWin je napredni upravljalnik oken, ki izkori\xc5\xa1\xc4\x8da zmogljivosti modernih grafi\xc4\x8dnih kartic ter s tem poenostavlja delo z okni, a ohranja napredne nastavitve s katerimi lahko dose\xc5\xbeemo hitro delo tudi na sistemih z manj\xc5\xa1imi zmogljivostmi. Preklapljanje med programi z u\xc4\x8dinkom\xc2\xa0\xc2\xbbPredstavi okna\xc2\xab\xc2\xa0ponuja pregled vseh odprtih oken, \xc4\x8de je mi\xc5\xa1kin kazalec premaknjen v zgornji levi kot zaslona (ali z uporabo bli\xc5\xbenjice Ctrl+F10). Podoben namen ima u\xc4\x8dinek\xc2\xa0\xc2\xbbSli\xc4\x8dice za opravilno vrstico\xc2\xab, ki omogo\xc4\x8di oglede vsebine oken, \xc4\x8de se mi\xc5\xa1kin kazalec ustavi nad gumbom v opravilni vrstici. Mre\xc5\xbea namizij oddalji pogled od namizja, tako da se vidi mre\xc5\xbea navideznih namizij, omogo\xc4\x8da pa premikanje oken med namizji. \xc4\x8ce se klikne na eno izmed namizij, se le ta spet pribli\xc5\xbea. Funkcija se aktivira s pritiskom na tipko (Ctrl+F8). Pult vsebuje gradnik, imenovan\xc2\xa0\xc2\xbbPozivnik\xc2\xab, ki ponuja podobne funkcije in je na voljo, tudi ko u\xc4\x8dinki namizja niso omogo\xc4\x8deni. U\xc4\x8dinki za namizje omogo\xc4\x8dijo tudi u\xc4\x8dinke prosojnosti v mnogih programih. Na primer Konzola, terminalski program za KDE, ima lahko prosojno ozadje, tako da se skozenj lahko vidijo programi, ki so za oknom.\n_START_SECTION_\nManj\xc5\xa1e razhro\xc5\xa1\xc4\x8devalne izdaje\n_START_PARAGRAPH_\n5. februarja 2008 je iz\xc5\xa1la prva izmed 5 na\xc4\x8drtovanih razhro\xc5\xa1\xc4\x8devalnih izdaj, ki je prinesla posodobitve prevodov in odpravila nekatere napake iz prej\xc5\xa1nje izdaje. Mesec dni pozneje, 5. marca 2008 je iz\xc5\xa1la \xc5\xa1e druga razhro\xc5\xa1\xc4\x8davalna izdaja, ki je prinesla predvsem mnogo popravkov in prenos nujnih izbolj\xc5\xa1av za namizje Plasma iz razvojne razli\xc4\x8dice (nastavitve pulta, mo\xc5\xbenost prikaza in skritja namizja s klikom na gumb, uporaba ve\xc4\x8d vrstic \xc4\x8de je odprtih preve\xc4\x8d oken za prikaz v opravilni vrstici). Dodana sta bila tudi prevoda v island\xc5\xa1\xc4\x8dino in jezik farsi. Tretja razhro\xc5\xa1\xc4\x8devalna izdaja je iz\xc5\xa1la 2. aprila 2008 in je prinesla nekatere izbolj\xc5\xa1ave iz naslednje glavne izdaje (4.1 - velikost in polo\xc5\xbeaj pulta, spreminjanje velikosti menija), izbolj\xc5\xa1ave za KHTML in KWin, ter odpravila \xc5\xa1tevilne hro\xc5\xa1\xc4\x8de. Prvi\xc4\x8d v ciklu KDE 4 je bil uradno dodan tudi komplet izobra\xc5\xbeevalnih programov KDE Edu, ki uvaja 3D-atlas Marble in program vaj iz \xc5\xa1pan\xc5\xa1\xc4\x8dine Parley ter prina\xc5\xa1a mnogo izbolj\xc5\xa1av \xc5\xbee obstoje\xc4\x8dim programom v zirki. Najve\xc4\x8d izbolj\xc5\xa1av je bil dele\xc5\xbeen Kalzium.\n_START_SECTION_\nGlavna izdaja KDE 4.1\n_START_PARAGRAPH_\nRazvoj KDE 4.1 se je za\xc4\x8del v januarju 2008 in kon\xc4\x8dal julija istega leta. Cilj KDE 4.1 je bil pripraviti namizje, ki bo poleg razvijalcem namenjeno tudi zgodnjim uporabnikom in omogo\xc4\x8diti uporabo aplikacij na operacijskih sistemih Windows, Mac OS X in OpenSolaris.\n_START_SECTION_\nObdobje razvojnih izdaj\n_START_PARAGRAPH_\nKDE 4.1 Alpha1 je iz\xc5\xa1el 29. aprila 2008 in je prva izdaja, ki temelji na izbolj\xc5\xa1anih knji\xc5\xbenicah Qt 4.4. Le-ta namre\xc4\x8d prina\xc5\xa1a hitrej\xc5\xa1o odzivnost in ve\xc4\x8djo funkcionalnost. Prilagajanje Plasme je zahtevalo nekatere nestabilnosti, kot npr. ne delovanje gradnikov iz KDE 4.0. Do tega je pri\xc5\xa1lo zaradi razlik med platformama Qt 4.3 (na katerem temeljijo izdaje v KDE 4.0) in Qt 4.4 (na katerem bo temeljil KDE 4.1) - podrobnej\xc5\xa1i razlogi za to so navedeni v blogu enega izmed razvijalcev Plasme. Ve\xc4\x8dina teh te\xc5\xbeav je bila odpravljena s prihodom prve polstabline izdaje Beta1, ki je iz\xc5\xa1la 27. maja 2008. Poleg stabilizacije namizja je prinesla tudi nove grafi\xc4\x8dne u\xc4\x8dinke, prve gradnje osebno-upravljalni\xc5\xa1kih aplikacij za platformo Qt4 in novo igro Rubikove kocke\xc2\xa0\xc2\xbbKubrick\xc2\xab\xc2\xa0ter manj\xc5\xa1e izbolj\xc5\xa1ave ali odpravo napak v ostalih programih. KDE 4.1 Beta2 je iz\xc5\xa1el 24. junija 2008 in prinesel mnogo izbolj\xc5\xa1av na namizje Plasma, med drugim novo privzeto temo in dokon\xc4\x8dno implementacijo za Dashboard gradnike. Namesto ikon na namizju se s to izdajo uporablja poseben gradnik Prikaz mape, ki ga lahko pove\xc4\x8damo tudi \xc4\x8dez cel zaslon. \xc5\xa0tevilnih izbolj\xc5\xa1av sta bila dele\xc5\xbena tudi program Gwenview in Dolphin. Kandidat za izdajo je iz\xc5\xa1el 15. julija 2008 in je vseboval odprave napak.\n_START_SECTION_\nStabilna izdaja 4.1.0\n_START_PARAGRAPH_\nKDE 4.1.0 je skupnost izdala 29. julija 2008 . To je druga izdaja iz serije KDE 4 in prina\xc5\xa1a nove funkcije in nove programe, ki so osnovani na temeljnih tehnologijah KDE-ja 4. KDE 4.1 je prva izdaja iz serije KDE 4, ki vsebuje paket programov za upravljanje z zasebnimi podatki KDE PIM. V paketu so odjemalec za e-po\xc5\xa1to KMail, organizator KOrganizer, bralnik virov RSS Akregator, bralnik novi\xc4\x8darskih skupin KNode in mnoge druge komponente, ki so zdru\xc5\xbeene v skupnem vmesniku Kontact. Novo namizje Plazma, prvi\xc4\x8d predstavljeno v KDE 4.0, se je razvilo do te mere (mo\xc4\x8dno izbolj\xc5\xa1ano in hitrej\xc5\xa1e upodabljanje vektorskih grafik SVG, namizni gradniki so lahko sedaj rabljeni na t. i. platnih, kot je namizje Plasma in pult, ve\xc4\x8d mo\xc5\xbenosti za nastavljanje), ko lahko za ve\xc4\x8dino uporabnikov nadomesti namizje iz serije izdaj KDE 3. Kot pri prej\xc5\xa1nji izdaji, je bilo tudi tokrat veliko \xc4\x8dasa posve\xc4\x8denega izbolj\xc5\xa1avi osnovnih programskih knji\xc5\xbenic, s pomo\xc4\x8djo katerih je zgrajen KDE. Izpu\xc5\xa1\xc4\x8dena je bila le hrbtenica Decibel za IP-telefonijo in komunikacijo v realnem \xc4\x8dasu._NEWLINE_Dirk M\xc3\xbcller, eden izmed vodij izdaje, je podal nekaj \xc5\xa1tevilk: \xc2\xbbMed izdajama KDE 4.0 in KDE 4.1 je bilo opravljenih 20803 sprememb kode in 15432 sprememb v prevodih. Skoraj 35000 sprememb kode se je zgodilo v delovnih vejah, od katerih so bile nekatere vklju\xc4\x8dene v KDE 4.1 in niti niso \xc5\xa1tete.\xc2\xab M\xc3\xbcller je prav tako povedal, da se je ekipi razvijalcev pridru\xc5\xbeilo 166 novih._NEWLINE_V primerjavi s kandidatom za izdajo je ta razli\xc4\x8dica stabilnej\xc5\xa1a in je deloma na voljo tudi za operacijska sistema MS Windows in Mac OS X (programi in knji\xc5\xbenice, ne pa dudi namizje)._NEWLINE_Uporabniki grafi\xc4\x8dnih kartic NVidia z zaprtokodnimi gonilniki od NVidie lahko naletijo na te\xc5\xbeave s hitrostjo, npr. med premikanjem oken ali spreminjanjem njihove velikosti. NVidiini in\xc5\xbeenirji so bili seznanjeni s te\xc5\xbeavami, vendar \xc5\xa1e niso izdali popravljenih gonilnikov. Te\xc5\xbeave je mo\xc5\xbeno odpraviti z uporabo enega izmed odprtokodnih gonilnikov.\n_START_SECTION_\nManj\xc5\xa1e razhro\xc5\xa1\xc4\x8devalne izdaje\n_START_PARAGRAPH_\nIz\xc5\xa1le so 4 razhro\xc5\xa1\xc4\x8devalne izdaje in sicer 4.1.1 v septembru 2008, 4.1.2 v oktobru 2008, 4.1.3 v novembru 2008 in zadnja - 4.1.4 v januarju 2009.\n_START_SECTION_\nGlavna izdaja KDE SC 4.4\n_START_PARAGRAPH_\nSkupnost KDE se je jeseni 2009 reorganizirala in prenesla poudarek z namiznega okolja na delovanje same skupnosti, ki je opazno zrasla. Odprtokodno namizje KDE je tako postalo Zbirka programske opreme KDE (KDE Software Compilation). Prva razli\xc4\x8dica pod tem imenom, KDE SC 4.4, je bila izdan 9. februarja 2010 na osnovi platforme Qt razli\xc4\x8dice 4.6, ki prina\xc5\xa1a izbolj\xc5\xa1ave v hitrosti._NEWLINE_KAddressBook je zamenjan s popolnoma prenovljeno aplikacijo pod istim imenom, z glavnim poudarkom integracije s stre\xc5\xbenikom Akonadi ter vrsti\xc4\x8dnim uporabni\xc5\xa1kim vmesnikom._NEWLINE_Pomembna novost je tudi dodatni uporabni\xc5\xa1ki vmesnik namenjen malim prenosnikom (netbookom), ter t. i. koncept Social Desktop, ki nudi izbolj\xc5\xa1ave openDesktopa in ponuja ve\xc4\x8djo integracijo socialnih omre\xc5\xbeij na namizje.\n_START_SECTION_\nGlavna izdaja KDE SC 4.5\n_START_PARAGRAPH_\nKDE SC 4.5 je bil izdan 10. avgusta 2010. Novosti vklju\xc4\x8dujejo integracijo knji\xc5\xbenice WebKit, odprtokodnega pogona spletnih brskalnikov Apple Safari ter Google Chrome. KDE-jev lastni pogon KHTML, na katerem Webkit tudi temelji, bo \xc5\xa1e naprej lo\xc4\x8deno posodabljan._NEWLINE_Predlog za zamenjavo zastarelega upravljalnika paketov KPackage s KPackageKit \xc5\xa1e ni bil izveden.\n_START_SECTION_\nGlavna izdaja KDE SC 4.6\n_START_PARAGRAPH_\nKDE SC 4.6 je iz\xc5\xa1el 26. januarja 2011 in ima izbolj\xc5\xa1ano podboro 3D u\xc4\x8dnikom OpenGL poleg \xc5\xa1tevilnih drobnih izbolj\xc5\xa1av._NEWLINE_V delovna okolja KDE Plasma je vgrajen nov sistem Dejavnosti, ki omogo\xc4\x8da povezovanje aplikacij z dolo\xc4\x8denimi dejavnostmi, na primer delo in doma\xc4\x8da opravila. Prenovljeno upravljanje z energijo ima kljub novim mo\xc5\xbenostim poenostavljen vmesnik za nastavitve. Plasma Netbook z izbolj\xc5\xa1ano podporo zaslonom na dotik cilja tudi na mobilne naprave._NEWLINE_V navidezni zemljevid Marble je dodan iskalnik poti, upravljalnik datotek Dolphin, pa lahko i\xc5\xa1\xc4\x8de datoteke tudi po metapodatkih. Program za pregled slik Gwenview ter za zajem zaslonskih posnetkov KSnapshot sedja vklju\xc4\x8dujeta bli\xc5\xbenjice za deljenje slikovnega gradiva po socialnih omre\xc5\xbejih.'